แบงก์ปล่อยกู้ฝืด
ไทยพาณิชย์ชี้ไตรมาสแรกสินเชื่อยังอืด จับตาเศรษฐกิจยังฝืด เร่งสร้างภูมิคุ้มกันหนี้เสีย
19 ก.พ. 2559

ไทยพาณิชย์ชี้ไตรมาสแรกสินเชื่อยังอืด จับตาเศรษฐกิจยังฝืด เร่งสร้างภูมิคุ้มกันหนี้เสีย
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ เปิดเผยว่า ทิศทางสินเชื่อของระบบธนาคารพาณิชย์ชะลอตัวตามภาวะเศรษฐกิจ อีกทั้งการลงทุนขนาดใหญ่ของภาครัฐยังไม่ได้เดินหน้าอย่างเต็มที่ ส่งผลให้ธุรกิจหรือสินเชื่อที่เกี่ยวข้องกับการลงทุนภาครัฐไม่ขยายตัว และคาดว่าต้องใช้เวลาอย่างน้อยอีก 1-2 เดือน จึงจะมีการขยับลงทุนตาม
อย่างไรก็ตาม ขณะนี้ยังมีการลงทุนขนาดใหญ่ของภาคเอกชนที่มีความต้องการสินเชื่ออีกรวมกันหลายแสนล้านบาท เช่น การประมูลคลื่น 4จี และบริษัท ทีซีซี คอร์ปอเรชั่น เข้าซื้อกิจการของบิ๊กซี ทำให้คาดว่าอัตราการขยายตัวของสินเชื่อปีนี้อยู่ที่ 4-6% ไม่แตกต่างจากปีที่แล้ว ขณะที่สินเชื่อภาคการบริโภคจะขยายตัวได้ช้าลง
สำหรับปัญหาหนี้ที่ไม่ก่อให้เกิดรายได้ (เอ็นพีแอล) ยังไม่น่าเป็นห่วง โดยเฉพาะการปล่อยสินเชื่อให้ผู้ประกอบการรายใหญ่ เนื่องจากส่วนใหญ่เป็นบริษัทขนาดใหญ่ มีความมั่นคง และไม่มีปัญหาภาระหนี้สูง ธุรกิจยังสามารถทำรายได้ แต่ที่น่าเป็นห่วงคือ สินเชื่อผู้ประกอบการขนาดกลางและขนาดย่อม (เอสเอ็มอี) ที่จะได้รับผลกระทบตามภาวะเศรษฐกิจ แต่ธนาคารมีการดูแล และบริหารความเสี่ยงด้วยการสร้างภูมิคุ้มกันให้แข็งแรง โดยไม่เน้นการขยายตัวด้านกำไร รวมทั้งจะต้องเพิ่มการตั้งสำรอง
นายอาทิตย์ กล่าวว่า ธนาคารไทยพาณิชย์ได้ลงนามสัญญาซื้อหุ้นเพิ่มทุนของบริษัท กันกุลเอ็นจิเนียริ่ง แบบพีพี หรือหุ้นต่อบุคคลในวงจำกัด จำนวน 41.5 ล้านหุ้น มูลค่า 947.86 ล้านบาท ซึ่งจะทำให้ธนาคารมีสัดส่วนหุ้นในบริษัท กันกุลฯ เป็น 3% โดยเป็นการลงทุนเพื่อขยายการลงทุนในธุรกิจอื่นเพิ่มเติมที่มีความหลากหลาย
นายสมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง กล่าวว่า ได้แต่งตั้งให้ธนาคารไทยพาณิชย์เป็นที่ปรึกษาทางการเงินเพื่่อศึกษาการจัดทำกองทุนรวมโครงสร้างพื้นฐาน (อินฟราสตรักเจอร์ ฟันด์) คาดว่ามีความชัดเจนปลายปีนี้ พร้อมกันนี้บริษัทยังได้แต่งตั้งให้นายชาญ บูลกุล ประธานกรรมการบริหาร บริษัท บรุ๊คเคอร์ กรุ๊ป เป็นที่ปรึกษาด้านการขยายการลงทุนอีกด้วย โดยเฉพาะการลงทุนโรงไฟฟ้าในประเทศญี่ปุ่น
“การดึงพันธมิตรทางธุรกิจเข้ามาในครั้งนี้ เพื่อช่วยเสริมความแข็งแกร่งด้านการเงินให้แก่ธุรกิจ เพิ่มขีดความสามารถการแข่งขันให้มากยิ่งขึ้น มีเงินทุนสำหรับขยายการลงทุนโรงไฟฟ้าพลังงานแสงอาทิตย์ และโรงไฟฟ้าประเภทอื่น ที่คาดว่าจะใช้งบลงทุน 7,200 ล้านบาท” นายสมบูรณ์ กล่าว